Broj: 711-I-1162-P-409-18/19-10-11

Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Damira Krstičevića, potpredsjednika Vlade Republike Hrvatske i ministra obrane,** na 51. sjednici, održanoj 31. svibnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Damira Krstičevića, potpredsjednika Vlade Republike Hrvatske i ministra obrane, u vezi imenovanja …………… za posebnog savjetnika potpredsjednika Vlade Republike Hrvatske i ministra obrane, neće se pokrenuti, s obzirom da Povjerenstvo iz prikupljenih podataka i dokumentacije, povodom prijave zaprimljene 29. studenog 2018.g., nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Povjerenstvo je 29. studenog 2018.g. zaprimilo prijavu protiv Damira Krstičevića, potpredsjednika Vlade Republike Hrvatske i ministra obrane, u kojoj se navodi kako je prijavljeni dužnosnik imenovao ………… za posebnog savjetnika potpredsjednika Vlade Republike Hrvatske i ministra obrane, iako isti nema specifičnih vojnih i civilnih znanja koja bi mu mogla koristiti kao posebnom savjetniku. U prijavi se dalje iznose navodi u vezi mirovine navedene osobe, obrazovanju i kvalifikacijama, kao i o poslovima koje u Ministarstvu obrane, prema podnositelju prijave, obavlja. U prijavi se naglašava kako je navedena osoba s dužnosnikom Damirom Krstičevićem u kumskim odnosima.

 Člankom 3. stavkom 1. točkom 3. i 4. ZSSI-a propisano je da su zastupnici u Hrvatskom saboru, predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika utvrđeno je da je Damir Krstičević obnašao dužnost zastupnika u 8. i 9. sazivu Hrvatskog sabora, do 19. listopada 2016.g., te da od 19. listopada 2016.g. obnaša dužnost potpredsjednika Vlade Republike Hrvatske i ministra obrane. Povodom obnašanja navedenih dužnosti, dužnosnik Damir Krstičević, obvezan je postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenoj prijavi zatražilo relevantne podatke kako bi utvrdilo osnovanost navoda iz prijave, odnosno upućuju li navedene okolnosti na moguću povredu odredbi ZSSI-a.

Povjerenstvo je od Ministarstva obrane zatražilo očitovanje je li …………….. zaposlen na poslovima posebnog savjetnika ministra obrane, ukoliko jest po kojoj osnovi i koji su bili kriteriji prilikom donošenja odluke o imenovanju za posebnog savjetnika ministra.

Ministarstvo obrane je 12. ožujka 2019.g. dostavilo očitovanje, KLASA: 022-02/19-01/2 URBROJ: 512M-19-2 od 5. ožujka 2019.g., u kojem se navodi kako je člankom 23. stavkom 7. Zakona o Vladi Republike Hrvatske („Narodne novine“ broj: 150/11., 119/14., 93/16. i 116/18.) propisano da pojedini član Vlade Republike Hrvatske može, uz suglasnost predsjednika Vlade Republike Hrvatske, imenovati posebnoga savjetnika, uz odgovarajuću primjenu odredbi članka 23. Zakona. U skladu s člankom 23. navedenog Zakona, ……………. je Rješenjem, KLASA: 080-04/16-01/4, URBROJ: 512-01-17-7, od 11. studenoga 2016., imenovan posebnim savjetnikom potpredsjednika Vlade Republike Hrvatske i ministra obrane bez zasnivanja radnog odnosa na određeno vrijeme dok priroda posla to zahtjeva, a najkasnije do kraja trajanja mandata ministra obrane Damira Krstičevića. Rješenjem je posebnom savjetniku …………. određena naknada za rad u iznosu od ……….. kuna neto mjesečno, a isplaćuje se iz sredstava Ministarstva obrane. Na navedeno rješenje predsjednik Vlade Republike Hrvatske je, u skladu s člankom 23. Zakona, aktom KLASA: 022-03/16-01/33, URBROJ: 50302/09-16-3, od 11. studenoga 2016. dao suglasnost za imenovanje ……………. posebnim savjetnikom potpredsjednika Vlade Republike Hrvatske i ministra obrane. Radi povećanoga opsega obavljanja složenih poslova iz djelokruga potpredsjednika Vlade Republike Hrvatske i ministra obrane, sukladno odredbi članka 23. stavka 5. Zakona o vladi i uz suglasnost predsjednika Vlade Republike Hrvatske od 28. kolovoza 2017.g., ………….., Rješenjem od 30. kolovoza 2017.g., određena je od 1. kolovoza 2017. naknada za rad u iznosu od ……………… kuna neto mjesečno, a isplaćuje se iz sredstava Ministarstva obrane.

U očitovanju se navodi kako posebni savjetnik ……………… obavlja poslove iz djelokruga obrambenog resora koji se odnose na izradu analiza, na davanja savjeta i mišljenja na pojedina pitanja iz djelokruga obrambenog resora. Navedeni posebni savjetnik umirovljeni je visoki časnik Hrvatske vojske, koji je u svojoj vojnoj karijeri obnašao mnoge zapovjedne dužnosti, od prvoga hrvatskog redarstvenika do visokih zapovjednih dužnosti u Hrvatskoj vojsci tijekom Domovinskoga rata i kasnije sve do umirovljenja (od zapovjednika satnije, zapovjednika bojne, zapovjednika pukovnije, do stožernih dužnosti u Hrvatskoj vojsci). ……………… je tijekom vojne karijere kao zaposlenik Ministarstva obrane za svoj rad ocjenjivan najvišim ocjenama te odlikovan odlikovanjima Predsjednika Republike Hrvatske, pohvaljivan i nagrađivan od nadređenih tijekom djelatne vojne službe u Hrvatskoj vojsci. Svojim znanjima, bogatim i vrijednim iskustvom iz Domovinskoga rata, višegodišnjim iskustvom u donošenju odluka, vođenju i zapovijedanju postrojbama Hrvatske vojske razine brigade i niže te svojim sposobnostima i radom doprinosi jačanju i unaprjeđenju obrambenog resora odnosno Hrvatske vojske.

U prilogu očitovanja Ministarstva obrane dostavljeni su svi dokumenti (akti) na koje se u očitovanju pozivaju.

Povjerenstvo je od Ureda državne uprave u Splitsko-dalmatinskoj županiji, Matičnog ureda Vrgorac, i od Ureda državne uprave u Zadarskoj županiji, Matičnog ureda Benkovac, pribavilo Vjenčane listove dužnosnika Damira Krstičevića i …………….. iz kojih je utvrdilo kako navedene osobe nisu u kumskim odnosima kao što se u prijavi navodi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 23. Zakona o Vladi propisano je kako radi utvrđivanja stanja, izrade strateških razvojnih planova i analiza, pripreme prijedloga i usklađivanja provedbe pojedinih projekata iz programa Vlade te za pojedina pitanja stalne ili povremene prirode od značaja za obavljanje dužnosti predsjednika Vlade, predsjednik Vlade može imenovati savjetnike posebne savjetnike ili osnivati savjete i imenovati članove savjeta. Za savjetnika predsjednika Vlade može se imenovati državni službenik, i to na cijelo ili određeno vrijeme trajanja mandata predsjednika Vlade. Posebni savjetnici i savjeti mogu se imenovati na cijelo vrijeme trajanja mandata predsjednika Vlade ili na određeno vrijeme dok priroda posla to zahtijeva. Za posebnoga savjetnika može se imenovati i osoba koja nije u stalnom radnom odnosu u Vladi, a rješenjem o imenovanju može joj se odrediti naknada za rad. Na imenovanja i razrješenja posebnih savjetnika ne primjenjuju se odredbe propisa o zapošljavanju državnih službenika.

Stavkom 7. gore navedenog članka Zakona o Vladi propisano je kako pojedini član Vlade može, uz suglasnost predsjednika Vlade, imenovati posebnoga savjetnika uz odgovarajuću primjenu odredaba navedenog članka.

Slijedom navedenog, Povjerenstvo je iz prikupljenih podataka i dokumentacije utvrdilo kako je dužnosnik Damir Krstičević imenovao …………… za svog posebnog savjetnika, sukladno pravu iz članka 23. Zakona o Vladi. Za navedeno imenovanje dužnosnik je imao suglasnost predsjednika Vlade danu 11. studenog 2016.g.

U očitovanju Ministarstva obrane navode se kvalifikacije koje imenovani posebni savjetnik ima, iako odredbe Zakona o Vladi ne propisuju posebne uvjete koje posebni savjetnici moraju ispunjavati za imenovanje, već samo svrhu u koju se mogu imenovati. Nadalje, iz pribavljenih podataka utvrđeno je kako dužnosnik Damir Krstičević i ……………. nisu u kumskim odnosima kao što se u prijavi navodi te se ovi navodi iz prijave ocjenjuju kao neosnovani.

Slijedom navedenog, Povjerenstvo iz prikupljenih podataka i dokumentacije, u vezi imenovanja ………………. za posebnog savjetnika potpredsjednika Vlade Republike Hrvatske i ministra obrane, nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika te je donijelo Odluku kao u izreci.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Damir Krstičević, elektroničkom dostavom
2. Objava na internetskoj stranici Povjerenstva
3. Pismohrana